'. . . dis dalk die heel laaste maal . . .' | Netwerk24
'. . . dis dalk die heel laaste maal . . .'
Deur Erika du Preez, Wilgers 17 Junie 2021 05:05
Skielik het die virus 'n naam. Baie name.
Ons goeie vriend Callie sterf Sondag in die vroeë oggendure. Alet word skielik en onverwags 'n weduwee. Sy self toets positief. So sterf Callie alleen en rou Alet alleen. Die virus is ongenaakbaar en koud, maar laat ons nie koud nie. Reeds in pre-Covid-19-tye het ons "mensdom" ware menslike kontak begin verwaarloos, dit selfs verleer. whatsapps, SMS'e en stemboodskappe is goed genoeg om empatie, medelye, blyke van omgee en selfs skoknuus oor te dra.
Ek wonder met kommer oor die impak van ons huidige kontak-arme bestaan op ons emosionele welsyn nou en in die toekoms. Hoeveel duisende, selfs miljoene mense gaan deur die donker skaduwee van Callie en Alet se hel? Om alleen te sterf en (moontlik erger) om alleen agter te bly sonder 'n enkele persoonlike kontakbesoek, die vashou van 'n hand of net eenvoudig die dáár wees van 'n geliefde – al is dit in stilte.
Ek dink met groot hartseer aan my vriende en geliefdes en wens Koos du Plessis se woorde was nie slégs 'n wens nie: "Neem nou my hand, want die nag is koud, dis dalk die heel laaste maal . . ."